《赠赵太虚画竹石》
宋代·白玉蟾

竹魂竹魄竹精神，飞落潇湘淇水濒。
千竿万午竞青翠，吹风饮露千来春。
先生笔端自风雨，惊起竹魂无着处。
一点水墨化成龙，龙孙飞去鵞溪住。
先生把笔无逡巡，造物不敢私为春。
新梢劲节森寒玉，鸾凤无处栖梦魂。
晋人神仙如孙且，画竹每每天作雨。
唐人神仙如张臻，画竹每每闻雁鸣。
先生自得入神手，一竿两竿发於酒。
当时大醉呼墨奴，一笔扫出竹千亩。
酒力安能夺化工，先生炼就金丹红。
一粒阳光照肺腑，森罗万象罗心胸。
有时持出风竹叶，银海不寒皆震慑。
有时持出雪中枝，恍如冻碧欺涟漪。
复能濡墨作石块，天然峭拔古且怪。
沙中伏虎草中犀，教人持向蓬莱卖。
竹之清虚石坚硬，以此发明真性命。
使人观石及爱竹，知有真个赵元静。
先生醉时常风颠，世人眼孔无神仙。
我今珍藏数本画，云鹤来也公归天。

作者简介：白玉蟾（1134～1229），南宋时人，祖籍福建闽清，生于海南琼州，内丹理论家。南宗的实际创立者，创始金丹派南宗，金丹派南五祖之一。生卒年待考，原名葛长庚，本姓葛，名长庚。字如晦，号琼琯，自称神霄散史，海南道人，琼山老人，武夷散人。幼聪慧，谙九经，能诗赋，长于书画，12岁时举童子科，作《织机》诗；才华横溢，著作甚丰。自幼从陈楠学丹法，嘉定五年（1212）八月秋，再遇陈楠于罗浮山，得授金丹火候诀并五雷大法。